***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 322**

6. lipnja 2021.

 **10. NEDJELJA KROZ GODINU**

**Evanđelje:** Mk 3, 20-35

U ono vrijeme: Dođe Isus u kuću. Opet se skupi toliko mnoštvo da nisu mogli ni jesti. Čuvši to, dođoše njegovi da ga obuzdaju jer se govorilo: „Izvan sebe je!“

I pismoznanci što siđoše iz Jeruzalema govorahu: „Beelzebula ima, po poglavici đavolskom izgoni đavle.“ A on ih dozva pa im u prispodobama govoraše: „Kako može Sotona Sotonu izgoniti? Ako se kraljevstvo u sebi razdijeli, ono ne može opstati. Ili: ako se kuća u sebi razdijeli, ona ne može opstati. Ako je dakle Sotona sam na sebe ustao i razdijelio se, ne može opstati, nego mu je kraj. Nitko, dakako, ne može u kuću jakoga ući i oplijeniti mu pokućstvo ako prije jakoga ne sveže. Tada će mu kuću oplijeniti!

Doista, kažem vam, sve će se oprostiti sinovima ljudskima, koliki god bili grijesi i hule kojima pohule. No pohuli li tko na Duha Svetoga, nema oproštenja dovijeka; krivac je grijeha vječnoga.“ Jer govorahu: „Duha nečistoga ima.“

I dođu majka njegova i braća njegova. Ostanu vani, a k njemu pošalju neka ga pozovu. Oko njega je sjedjelo mnoštvo. I reknu mu: „Eno vani majke tvoje i braće tvoje, traže te!“ On im odgovori: „Tko je majka moja i braća moja?“ I okruži pogledom po onima što su sjedjeli oko njega u krugu i kaže: „Evo majke moje, evo braće moje! Tko god vrši volju Božju, on mi je brat i sestra i majka.“

**Komentar**

U ovom evanđelju susrećemo dva mentaliteta, dva načina, kako se Isusu možemo približiti.

Prvi mentalitet mogli bismo nazvati metodom razuma: farizeji, Isusova rodbina, stanovnici sela, htjeli su razumjeti tko je on, što naučava i na kakav autoritet oslanja svoju snagu. Budući da Isusova osoba i ponašanje prelaze razumske kategorije, nisu bili u stanju prihvatiti ni Isusovu osobu.

Drugi mentalitet mogli bismo nazvati metodom srca, a predstavljaju ga apostoli. Oni ljube Isusa, imaju povjerenja u njega, i ne smeta im okolnost što mnogo toga iz njegova naučavanja ni oni ne razumiju.

Danas Crkva predstavlja Isusa, i ova su dva mentaliteta prisutna ne samo među “onima izvana”, već i među vjernicima. Možda i nas ponekad zasmeta da ne razumijemo točno sve ono što Crkva naučava ili čini. U tom slučaju trebamo angažirati svoje srce, kako se ne bismo samo razumom, već i ljubavlju približili Crkvi.

M. Szentmartoni: Očarani Božjom Riječju

|  |
| --- |
| **OBAVIJESTI** |

Raspored sv. misa preko tjedna: 6; 7; 9; 12; 17 i 18.30 sati. Ispovijed uz sv. mise.

Budući da su mjere zabrane za održavanje proba ansabala ukinute, zbor Palma nastavlja sa svojim radom do 15. lipnja. Idući tjedan ćemo održati koncert u sklopu festivala "Pasionska baština", koji se trebao održati 31.3. ali je odgođen. Koncert pod nazivom "Triduum Sacrum" održat će se 9.6.2021. u crkvi bl. Augustina Kažotića na Donjim Sveticama.
Isto tako, Palma pjeva na svečanoj misi 11.lipnja, na Srce Isusovo. Izvest će se Missa brevis u G - duru K140 Wolfganga Amadeusa Mozarta uz našeg orguljaša Antu Knešaureka, gudački ansambl i soliste.

**Potpuni oprost u jubilarnoj godini svetog Ignacija**

Povodom 500. obljetnice obraćenja svetog Ignacija i 400. obljetnice njegove kanonizacije, Sveta Stolica je odobrila potpuni oprost vjernicima koji posjećuju BAZILIKU SRCA ISUSOVA u Zagrebu i dvoranu/crkvu uz nju tijekom jubilarne Ignacijeve godine od 20. svibnja 2021. do 31. srpnja 2022.

Oprost se može namijeniti i za duše u čistilištu, pod uobičajenim uvjetima: sveta ispovijed, sveta pričest i molitva na nakanu Svetog Oca (Oče naš, Vjerovanje, zazivi Blaženoj Djevici Mariji i svetom Ignaciju).

U srijedu 2. lipnja počela je devetnica za svetkovinu Presvetog Srca Isusova. Svaki dan devetnice će pratiti i predstaviti se jedna ili više molitvenih zajednica i katoličkih udruga povezanih s duhovnošću sv. Ignacija. Detaljniji raspored na plakatu na ploči s obavijestima u dvorištu Bazilike, a dolje je skraćen:

**SVETKOVINA PRESVETOG SRCA ISUSOVA** pri Bazilici u Zagrebu, Palmotićeva 31

DEVETNICA:

5.6. subota – p. Knežević (Postulature bl. Merza, Barbarića i Gabrića)

6.6. nedjelja – p. Balatinac (Duhovne vježbe u svakodnevnom životu)

7.6. ponedjeljak – p. Špiranec (SKAC i MAGIS)

8.6. utorak – p. Nikić (Zaklade biskupa Langa i Anamarije Carević)

9.6. srijeda – p. Vlah (Neokatekumeni)

10.6. četvrtak – p. Nodilo (Molitvena zajednica Srce Isusovo i Izdavaštvo)

Sv. mise u devetnici: u nedjelju u 19 sati, ostale dane u 18.30. Svaki dan prije sv. mise pobožnost Srcu Isusovu i Euharistijski blagoslov te mogućnost za ispovijed.

Dan proslave svetkovine je u PETAK, 11. lipnja 2021. godine. Sv. mise su u 5.30, 6.30, 8, 9.30, 11, 12.30, 17 i 19 sati. Nakon sv. mise u 12.30 bit će izloženo Presveto na klanjanje sve do 16.30 kad će završiti posvetom Srcu Isusovu i svečanim blagoslovom. Prilika za sv. ispovijed je od 5.30 do 13 sati te od 17 do 20 sati.

Svečanu sv. misu u 19 sati predvodi mons. dr. Đuro Hranić, nadbiskup đakovačko-osiječki.

U ponedjeljak nastavljamo s molitvom krunice kod Kamenitih vrata u 20 sati. Pridružite nam se.

Sljedeće nedjelje pod župnom sv. misom u 9.30 imat ćemo zahvalnicu za završetak školske i vjeronaučne godine.

|  |
| --- |
| **MANJE JE VIŠE (LAIČKA KOLUMNICA [279])** |

**Glas moga vapaja**

 Ovonedjeljna liturgijska čitanja veoma su zahtjevna za promišljanje u obliku laičke kolumnice. **Psalam 130.** kojega sam se u kolumnici (br. 205) letimično dotaknuo nuka me da još pozornije uronim u *dubinu* iz koje dopire blagotvorna jeka raskajana psalmistova *vapaja* (1-4): *Iz dubine vapijem tebi, Gospodine: Gospodine, usliši glas moj! Neka pazi uho tvoje na glas moga vapaja! Ako se, Gospodine, grijehâ budeš spominjao, Gospodine, tko će opstati? Al' u tebe je praštanje, da bismo ti služili.*

Pokušaj sabrana razmišljanja o glasu *moga* vapaja nelagodno me suočava s oporim pitanjem poznajem li tajnovitu dubinu iz koje se izvija taj bogozovni zvuk. Čujem li nešto što vjerotvorno mogu nazvati vapajem? Umijem li usrdno vapiti, svjestan vjeronosne činjenice da je i sâm **Isukrst** gorko vapio na križu? Umjesto tjeskobna nizanja mučnih pitanja skrušeno *priznajem* da u posljednjih nekoliko godina suočenosti s postupnim slabljenjem sluha mukotrpno učim blagotvornu lekciju *poniznosti* u razgaljujuće čujnom timbru krhka vapaja upravljena milostivom Otkupitelju.

Ovih se dana navršilo pedeset godina od stravične zrakoplovne nesreće u kojoj su smrtno stradali nezaboravni hrvatski pjesnik **Josip Pupačić** (1928-1971), njegova supruga i petogodišnja kći. Završni stihovi potresne, svečanom i bolnom ognjenošću prožete pjesme *Moj križ svejedno gori* neka nam dočaraju bezvremenu katarzičnost dubinski križonosna vapaja:

*Moj križ svejedno gori / nosim ga – moj križ a tvoje ime / Nosim ga, slomljen ma svečan / Puta ne vidim nigdje / Voda po kojoj hodam hlapi / Poda mnom bujaju pare / Moj križ svejedno gori / Odblistava u beskraj tvoje ime / Udaljujemo se / I putujemo prema istoj nepoznatoj zvijezdi / Ti toneš po svome snu / A ja koračam i grcam, i grcam, i gledam / Prema beskraju / Moj križ svejedno gori / Moj križ a tvoje ime*

Svemogi Isukrste! Pomozi našim iskrenim vapajima da se uzvinu u sfere preobrazbena smilovanja.

Sead Ivan Muhamedagić

**10. NEDJELJA KROZ GODINU 6. LIPNJA 2021.**

|  |  |
| --- | --- |
| **SVETE MISE** |  **I S P O V I J E D A N J E** |
| **VRIJEME** | **MISNIK** |  **VRIJEME ISPOVIJED.** | **ISP. DVOR. 1** | **DVORANA 2.** |
| **7:00** | **P. ŠESTAK** | **7:00 – 8:30** | P. RUBINIĆ |  |
| **8:00** | **P. ŠTANFEL** |  |  |  |
| **9:30** | **P. MATIĆ** | **9:30 – 11:00** | P. ROGINA | P. ROŽMARIĆ |
| **11:00** | **P. MIŠIĆ** | **11:00 – 12:30** | P. SABOLIĆ | P. BALATINAC |
| **12:15** | **P. NODIO** |  |  |  |
|  |  |  |  |  |
| **16:00** | **P. SABOLIĆ** | **16:30 – 18:00** | P. ŠTANFEL | P. MATIĆ |
| **17:00** | **P. BILIĆ** |  |  |  |
| **19:00** | **P. BALATINAC** | **18:30 – 20:00** | P. ROŽMARIĆ | P. RUBINIĆ |

**MISE I ISPOVIJEDANJE U TJEDNU OD 7. DO 12. LIPNJA – SVAKI DAN**

|  |  |
| --- | --- |
| **SVETE MISE** |  **I S P O V I J E D D V O R A N A 1** |
| **VRIJEME** | **MISNIK** | **VRIJEME****ISPOV.** | **PONEDJE****LJAK** | **UTORAK** | **SRIJEDA** | **ČETVRTAK** | **PETAK** | **SUBOTA** |
| **6:00** | P. MIŠIĆ | 6:30 – 8 | P. RUBINIĆ | P. RUBINIĆ | P. RUBINIĆ | P. RUBINIĆ | **S** | P. RUBINIĆ |
| **7:00** | P.NODILO |  |  |  |  |  | **R** |  |
| **8:00** | ŠTANFEL | 8 – 9:30 | P. ROGINA | P. ROGINA | P. ROGINA | P. ROGINA | **C** | P. SABOLIĆ |
| **9:00** | P.BALATINAC |  |  |  |  |  | **E** |  |
| **12:00** | P. SABOLIĆ | 11:30– 13 | P. VLAH | P. ŠTANFEL | P. VLAH | P. VLAH |  | P. VLAH |
|  |  |  |  |  |  |  | **ISUSOVO** |  |
|  |  |  |  |  |  |  |  |  |
| **17:00** | P. BILIĆ | 17 –18:30 | P. ŠTANFEL | P.BALATINAC | P.BALATINAC | P. ŠTANFEL |  | P. ŠTANFEL |
| **18:30** | P. VLAH | 18:30–20 | P.ROŽMARIĆ | P. SABOLIĆ | P.ROŽMARIĆ | P.ROŽMARIĆ |  | P.ROŽMARIĆ |

**MISE I ISPOVIJEDANJE NA SRCE ISUSOVO 11. LIPNJA 2021.**

|  |  |
| --- | --- |
| **SVETE MISE** | **I S P O V I J E D** |
| **VRIJEME** | **MISNIK** | **VRIJEME-ISPOV.** | **DVORANA 1** | **DVORANA 2** | **KNJIŽARA** | **SKAC KLUB** |
| **5:30** | **P. VLAH** | **5:30 – 7:00** | P. MATIĆ | P. MIŠIĆ |  |  |
| **6:30** | **P. ŠPIRANEC** | **7:00 – 8:30** | P. BILIĆ | P. BALATINAC | P. KOČIŠ |  |
| **8:00** | **P. ŠTANFEL** |  |  |  |  |  |
| **9:30** | **P. MATIĆ** | **8:30 – 10:00** | P. ROŽMARIĆ | P. SABOLIĆ | P. ROGINA | P. ŠPIRANEC |
| **11:00** | **P. KOČIŠ** | **10:00 – 11:30** | P. ŠTANFEL | P. RENIĆ | P. VLAH | P. KNEŽEVIĆ |
| **12:30** | **P. NODILO** | **11:30 – 13:00** | P. RUBINIĆ | P.M.ANTUNOVIĆ | P. BARUN | P. B. NIKOLIĆ |
|  |  |  |  |  |  |  |
| **17:00** | **P. BILIĆ** | **17:00 – 18:30** | P. NODILO | P. MATIĆ | P. ŠTANFEL | P. MARKOVIĆ |
| **19:00** | **Mons. HRANIĆ** | **18:30 – 20:00** | P. ŠESTAK | P. ROŽMARIĆ | P. RUBINIĆ | P. RUKAVINA |

Želite li da i drugi župljani, znanci ili prijatelji župni listić primaju e-poštom? Predložite im da pošalju e-poštu s naslovom „Želim ŽL e-poštom“ na info@ok-merz.hr Ako ne želite primati župni listić učinite to na istu e-adresu.

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: VIII,

<http://www.zupa-presvetog-srca-isusova.hr/>